[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.5.2008

COM(2008) 314 τελικό

2008/0097 (CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με την τροποποίηση του κανονισμού (ΕΚ) αριθ. 834/2007 για τη βιολογική παραγωγή και την επισήμανση των βιολογικών προϊόντων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της πρότασησ

Ο κανονισμός (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων θα ισχύει έως την 1η Ιανουαρίου 2009. Σύμφωνα με το άρθρο 24 παράγραφος 1 στοιχείο β) του κανονισμού, το κοινοτικό λογότυπο πρέπει υποχρεωτικά να εμφαίνεται στα προσυσκευασμένα τρόφιμα από την εν λόγω ημερομηνία. Πριν από την ημερομηνία αυτή, η χρήση του κοινοτικού λογότυπου είναι προαιρετική.

Στόχος της παρούσας πρότασης είναι να αναβληθεί η υποχρεωτική χρήση του λογότυπου της ΕΕ, εν αναμονή δημιουργίας νέου λογότυπου.

Η προθεσμία αυτή θα συμβάλει στην αποφυγή:

- της σύγχυσης των καταναλωτών με την αλλαγή των λογότυπων της ΕΕ εντός σύντομης χρονικής περιόδου και

- πρόσθετων δαπανών για τους εμπορευομένους οι οποίοι θα πρέπει να αλλάξουν τις συσκευασίες και τα έντυπα τους σε πολύ σύντομο χρονικό διάστημα.

Αιτιολόγηση της πρότασης:

Ο σχεδιασμός νέου λογότυπου της ΕΕ είναι αναγκαίος διότι προέκυψε ότι μπορεί εύκολα να δημιουργηθεί σύγχυση μεταξύ του υφιστάμενου λογότυπου της ΕΕ για τα βιολογικά προϊόντα, που αναφέρεται στο παράρτημα V του κανονισμού (ΕΟΚ) αριθ. 2092/91 του Συμβουλίου, και άλλων λογότυπων, όπως τα λογότυπα της ΕΕ για τα προϊόντα ποιότητας (ΠΟΠ, ΠΓΕ και ΕΠΠΕ) σύμφωνα με τους κανονισμούς της Επιτροπής (EΚ) αριθ. 1898/2006 και (ΕΚ) αριθ. (1216/2007).

Είναι σημαντικό όσον αφορά την κατανόηση εκ μέρους των καταναλωτών, να διασφαλισθεί ενημερωτική επισήμανση με ξεχωριστό και ελκυστικό λογότυπο της ΕΕ που θα αντιπροσωπεύει τη βιολογική παραγωγή και θα ταυτοποιεί σαφώς τα προϊόντα.

Για να επιτευχθεί ευρεία αποδοχή του νέου λογότυπου της ΕΕ, κρίνεται σκόπιμο να συμμετάσχει το κοινό στη διαδικασία του σχεδιασμού του. Θα οργανωθεί δημόσιος διαγωνισμός στο πλαίσιο της εκστρατείας προώθησης της βιολογικής γεωργίας που θα ξεκινήσει τον Ιούλιο 2008.

Η εκστρατεία αυτή θα διαρκέσει τρία έτη και το διάστημα αυτό μπορεί να χρησιμοποιηθεί για την οργάνωση του εν λόγω δημόσιου διαγωνισμού στο Διαδίκτυο σε ευρωπαϊκό επίπεδο και της επακόλουθης διαδικασίας λήψης απόφασης. Βάση των ανωτέρω, κρίνεται σκόπιμο να αναβληθεί η υποχρεωτική χρήση του λογότυπου της ΕΕ έως τα μέσα του 2010.

2. Διαβουλευση με τα ενδιαφερομενα μερη και εκτιμηση αντικτυπου

Αρχικά, πραγματοποιήθηκαν ορισμένες συζητήσεις με τα κράτη μέλη και τους εμπλεκόμενους φορείς για τον εκ νέου σχεδιασμό του λογότυπου. Από τις συζητήσεις προέκυψε η ανάγκη ευρείας δημόσιας διαβούλευσης και, εφόσον είναι δυνατόν, η αποφυγή κειμένου εντός του λογότυπου.

3. Νομικά στοιχεία

Προστίθεται μια νέα παράγραφος στο άρθρο 42 του κανονισμού (ΕΚ) αριθ. 834/2007 που ορίζει ότι το άρθρο 24 παράγραφος 1 στοιχεία β) και γ) θα εφαρμόζεται από την 1η Ιουλίου 2010.

Νομική βάση: Άρθρο 37 παράγραφος 2 της συνθήκης για την ίδρυση της Ευρωπαϊκής Κοινότητας

Η πρόταση είναι σύμφωνη με την αρχή της αναλογικότητας.

4. Λοιπα

Δεν υπάρχουν δημοσιονομικές επιπτώσεις για τον προϋπολογισμό της ΕΕ.

Συνοπτικά, η πρόταση είναι σαφής και θα συμβάλει στη διασφάλιση σαφήνειας στον τομέα της ευρωπαϊκής βιολογικής παραγωγής.

2008/0097 (CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με την τροποποίηση του κανονισμού (ΕΚ) αριθ. 834/2007 για τη βιολογική παραγωγή και την επισήμανση των βιολογικών προϊόντων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη,

τη συνθήκη για την ίδρυση της Ευρωπαϊκής Κοινότητας και ιδίως το άρθρο 37 παράγραφος 2,

την πρόταση της Επιτροπής,

τη γνώμη του Ευρωπαϊκού Κοινοβουλίου[1],

Εκτιμώντας τα ακόλουθα:

1. Ο κανονισμός (ΕΚ) αριθ. 834/2007 του Συμβουλίου[2] θέσπισε κανόνες για τις υποχρεωτικές ενδείξεις που πρέπει να εμφαίνονται στα βιολογικά προϊόντα στις οποίες περιλαμβάνεται, από την 1η Ιανουαρίου 2009, η χρήση του κοινοτικού λογότυπου στα προσυσκευασμένα τρόφιμα σύμφωνα με το άρθρο 24 παράγραφος 1 στοιχείο β) του εν λόγω κανονισμού.

2. Προέκυψε ότι μπορεί να δημιουργηθεί σύγχυση μεταξύ του κοινοτικού λογότυπου που αναφέρεται στο παράρτημα V του κανονισμού (ΕΟΚ) αριθ. 2092/91 του Συμβουλίου της 24ης Ιουνίου 1991 περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής[3], όπως τροποποιήθηκε με τον κανονισμό (ΕΚ) αριθ. 331/2000 της Επιτροπής[4] και των άλλων λογότυπων για τις προστατευόμενες γεωγραφικές ενδείξεις, τις προστατευόμενες ονομασίες προέλευσης σύμφωνα με τον κανονισμό (ΕΚ) αριθ. 1898/2006 της Επιτροπής της 14ης Δεκεμβρίου 2006 σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων[5] και του λογότυπου των εγγυημένων παραδοσιακών ιδιότυπων προϊόντων που ορίζεται στον κανονισμό (ΕΚ) αριθ. 1216/2007 της Επιτροπής της 18ης Οκτωβρίου 2007 και τον καθορισμό λεπτομερών κανόνων εφαρμογής του κανονισμού (ΕΚ) αριθ. 509/2006 του Συμβουλίου για τα γεωργικά προϊόντα και τα τρόφιμα που χαρακτηρίζονται ως εγγυημένα παραδοσιακά ιδιότυπα προϊόντα[6].

3. Είναι σημαντικό για την κατανόηση εκ μέρους των καταναλωτών να διασφαλίζεται ενημερωτική επισήμανση με χαρακτηριστικό και ελκυστικό λογότυπο της ΕΕ το οποίο θα συμβολίζει τη βιολογική παραγωγή και θα ταυτοποιεί σαφώς τα προϊόντα. Ο σχεδιασμός και η διάδοση στο κοινό ενός τέτοιου κοινοτικού λογότυπου απαιτεί ένα ορισμένο χρονικό διάστημα.

4. Για την αποφυγή μη αναγκαίων οικονομικών και οργανωτικών επιβαρύνσεων για τους εμπορευομένους, η υποχρεωτική χρήση του κοινοτικού λογότυπου πρέπει να αναβληθεί για το διάστημα που είναι αναγκαίο για τη δημιουργία νέου κοινοτικού λογότυπου. Η απόφαση αυτή δεν απαγορεύει στους εμπορευομένους να χρησιμοποιούν, σε εθελοντική βάση, το υφιστάμενο λογότυπο που περιλαμβάνεται στο παράρτημα V του κανονισμού (ΕΟΚ) αριθ. 2092/91 του Συμβουλίου.

5. Ως εκ τούτου, ο κανονισμός (ΕΚ) αριθ. 834/2007 πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 42 του κανονισμού (ΕΚ) αριθ. 834/2007, προστίθεται το ακόλουθο τέταρτο εδάφιο:

«Ωστόσο, το άρθρο 24 παράγραφος 1 στοιχεία β) και γ) θα εφαρμόζονται από την 1η Ιουλίου 2010.»

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] Γνώμη της XXX.2008 (δεν έχει ακόμη δημοσιευθεί στην Επίσημη Εφημερίδα).

[2] ΕΕ L 189 της 20.7.2007, σ. 1.

[3] ΕΕ L 198 της 22.7.1991, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 123/2008 της Επιτροπής, ΕΕ L 38 της 13.2.2008, σ. 3.

[4] ΕΕ L 48 της 19.2.2000, σ. 1.

[5] ΕΕ L 369 της 23.12.2006, σ. 1.

[6] ΕΕ L 275 της 19.10.2007, σ. 3.